  Майя Бывальцева Автобус маршрутъёслэсь лыдзэс кулэстонъя торгъёсты Ижкар администраци дугдытӥз. 18-тӥ южтолэзе журналистъёслы со сярысь ивортӥз муниципалитетысь Благоустройствоя но транспортъя управленилэн кивалтӥсез Сергей Кабанов. «Бен, ми заказэз интыямы вал, но техникаен герӟаськем мугъёсъя, порталэ мукет ужкагазъёс потӥллям. Туннэ ми торгъёсты дугдытӥмы. Интыялом выльзэ. Отын маршрутъёсъя воштӥськонъёс уз луэ, ужанрадлыкез дасян пумысен ужкагаз гинэ», — вераз Сергей Кабанов. Солэн верамезъя, 2015-тӥ арын 13-тӥ пӧсьтолэзе выль федерал кат потӥз. Соя маршрутъёсы вань воштонъёсты ужранрадлык ужкагазъя тупатоно. Кар администраци сое 2016-тӥ арын дасяны кулэ. Отын гожтозы, кытын выль маршрутъёс кылдытоно яке алиоссэ дугдытоно. Тодэ вайытом, 15-тӥ южтолэзе Кун кулэяськонъёсъя порталын Ижкар администраци пассажиръёслэсь лыдзэс эскеронъя ужъёсты быдэстыны куронэз интыяз. Соя 8 маршрутъёсты воштыны яке ворсаны чакламын вал.  — 10 номеро маршрут «Станкострой — «Пластмасс» завод»;  — 18 номеро маршрут «Киров нимо парк — А-8 микрорайон»;  — 19 номеро маршрут «Элькун эмъяськонни — Чугуевский ульча»;  — 22 номеро маршрут «Оранжерея огъет  — Нагорный микрорайон»;  — 39 номеро маршрут «Восточной рынок — Октябрьский пролка»;  — 45 номеро маршрут «Машиностроительёслэн посёлоксы — «Гаражъёс» дугдылонии»;  — 55 номеро маршрут «Пластмасс» завод — Машиностроительёслэн посёлоксы»;  — 72 номеро маршрут «Индустри ёрослэн администрациез» дугдылонни — «Бригада Самолёт» микрорайон». Тегъёс: Ижкар автобусъёс  